Encara que en a suya obra Mein Kampf Hitler diz que en o mesmo leito d'o hespital ya heba decidito dentrar en a vida politica, ixo no ye en realidat nomás que una reconstrucción a posteriori d'os escaicimientos feita con finalidatz de propaganda. Asinas, cal parar cuenta que Hitler no prebó de dentrar en denguno d'os abundants Cuerpos francos u unidatz paramelitars que se formoron por ixas envueltas con melitars y soldatos desmovilizatos d'ideyolochía de dreitas u d'extrema dreita ta luitar contra os comunistas u contra os países mugants en l'este por o control de bells territorios, u mesmo contra o propio rechimen politico democratico que s'heba formato en Alemanya en rematar a guerra, a dita Republica de Weimar. Antiparte, mientres a dita (y efimera) Münchner Räterepublik, Hitler tenió un perfil muit baixo, y ye fácil que plegando mesmo a prestar tacitament u expresa a suya conformidat a las nuevas autoridatz revolucionarias.